ພະທິເບດ ອີກອົງນຶ່ງ ເຜົາໂຕເອງ ປະທ້ວງຈີນ
ມີລາຍງານວ່າ ພະທິເບດ ອີກອົງນຶ່ງ ທີ່ວັດ Kirti ໄດ້ຈູດໄຟ ເຜົາໂຕເອງ ປະທ້ວງນະໂຍບາຍຈີນ
ຊາວທິເບດທີ່ລີ້ໄພຢູ່ໃນຕ່າງປະເທດລາຍງານວ່າ ພະສົງອີກອົງນຶ່ງໄດ້ຈູດໄຟເຜົາໂຕເອງໃນ ພາກຕາເວັນອອກຂອງເຂດທິເບດ ທີ່ມີປະຊາຊົນຊາວທິເບດອາໄສຢູ່ນັ້ນ ເພື່ອເປັນການປະ ທ້ວງຕໍ່ນະໂຍບາຍຂອງຈີນ ພະ Lobsang Tsultrim ຈາກວັດ Kirti ທີ່ເກີດຄວາມວຸ້ນວາຍ ໄດ້ຈູດໄຟເຜົາໂຕເອງ ໃນຕອນບ່າຍຂອງມື້ວັນສຸກວານນີ້ ທີ່ເຂດ Ngaba ໃນແຂວງສີສວນ ເຈົ້າໜ້າທີ່ຮັກສາຄວາມສະຫງົບຂອງຈີນໄດ້ພາກັນມອດໄຟ ແລະນຳເອົາພະສົງຊາວທິເບດ ອົງນີ້ ຊຶ່ງຍັງມີຊີວິດຢູ່ ໄປຍັງສະຖານທີ່ໆບໍ່ມີການເປີດເຜີຍໃຫ້ຊາບ ກໍລະນີຈູດໄຟເຜົາໂຕເອງເທື່ອລ່າສຸດມີຂຶ້ນພຽງ 2 ມື້ຫຼັງຈາກພະທິເບດອີກອົງນຶ່ງຄືອາຈານ Jamyang Palden ໄດ້ຈູດໄຟເຜົາໂຕເອງທີ່ວັດເມືອງ Tongren ໃນແຂວງຈິງໄຮ່ ພະ ອົງນີ້ໄດ້ລອດຊີວິດມາໄດ້ຫຼັງຈາກເຈົ້າໜ້າທີ່ຮັກສາຄວາມສະຫງົບຂອງຈີນໄດ້ພາກັນດັບໄຟ ທີ່ລຸກໄໝ້ ມີຊາວທິເບດເກືອບ 30 ຄົນຊຶ່ງສ່ວນໃຫຍ່ແລ້ວເປັນພະສົງໄດ້ພາກັນຈູດໄຟເຜົາໂຕເອງໃນ ຮອບນຶ່ງປີຜ່ານມານີ້ເພື່ອດຶງດູດເອົາຄວາມສົນໃຈໃນອັນທີ່ພວກພະສົງເຫຼົ່ານີ້ກ່າວວ່າການ ກົດຂີ່ຂອງປັກກິ່ງຕໍ່ສາສະໜາແລະວັດທະນະທຳຂອງຊາວທິເບດ ລັດຖະບານຈີນກ່າວເຖິງການຈູດໄຟເຜົາໂຕເອງວ່າ ເປັນການກະທຳທີ່ປ່າເຖື່ອນແລະການ ກໍ່ການຮ້າຍທີ່ໄດ້ຮັບການກະຕຸກຊຸກຍູ້ຈາກກຸ່ມແບ່ງແຍກດິນແດນຢູ່ໃນຕ່າງປະເທດ